छत्तीसगढ़ में 63 माओवादियों का आत्मसमर्पण
Wednesday, November 26, 2014
रायपुर | संवाददाता: छत्तीसगढ़ में बुधवार को नारायणपुर में 63 कथित माओवादियो ने आत्मसमर्पण किया. छत्तीसगढ़ पुलिस के दावे के अनुसार नारायणपुर के बेनूर थाने में बस्तर के आईजीपी एसआरपी कल्लूरी के समक्ष माओवादियों ने आत्मसमर्पण किया है. बताया जा रहा है कि इनमें तीन महिला माओवादियों ने भी आत्मसमर्पण किया है. इनमें से 28 माओवादियों के खिलाफ सरकार ने ईनाम घोषित कर रखा था. पिछले कुछ समय से छत्तीसगढ़ के बस्तर में माओवादियों के हो रहे आत्मसमर्पण में यह सबसे बड़ा आत्मसमर्पण है.
आकड़ों के अनुसार छत्तीसगढ़ में इस वर्ष अक्टूबर तक 283 माओवादियों ने आत्मसमर्पण किया है जबकि पूरे भारत में छत्तीसगढ़ समेत 472 माओवादियों ने आत्मसमर्पण किया है. वहीं, वर्ष 2013 में छत्तीसगढ़ में केवल 28 माओवादियो ने आत्मसमर्पण किया था.इसके अलावा छत्तीसगढ़ में इस वर्ष 517 माओवादियो को 15 अक्टूबर तक गिरफ्तार किया जा चुका है. पिछले वर्ष गिरफ्तार किये गये माओवादियों की संख्या 387 थी. इस बात की जानकारी केन्द्रीय गृहमंत्री ने मंगलवार को लोकसभा में दी थी.
इस तरह से छत्तीसगढ़ में इस वर्ष 9 गुना ज्यादा माओवादियो ने आत्मसमर्पण किया है.Tags: bastar, chhattisgarh, maoist, narayanpur, naxal, छत्तीसगढ़, छत्तीसगढ़ पुलिस, नारायणपुर, बेनूर थाना, माओवादी
awa_Deva eng_Latn awa_Deva awa_Deva awa_Deva